‘DRT’ยอมรับไตรมาส 2 แผ่วฮึดสู้มั่นใจทั้งปีกำไรเกิน953ล.
DRT แจงรายได้กำไรไตรมาส 2 ลดลงหลายปัจจัย แต่เชื่อทั้งปียังโตได้ถึง 10% กำไรมากกว่า 953 ล้านบาท
20 ส.ค. 2554

DRT แจงรายได้กำไรไตรมาส 2 ลดลงหลายปัจจัย แต่เชื่อทั้งปียังโตได้ถึง 10% กำไรมากกว่า 953 ล้านบาท
นายสาธิต สุดบรรทัด รองกรรมการผู้จัดการสายการขายและการตลาด บริษัท ผลิตภัณฑ์ตราเพชร (DRT) เปิดเผยว่า แนวโน้มรายได้และกำไรสุทธิในไตรมาส 2 จะลดลงจากช่วงเดียวกันของปีก่อนเนื่องจากหลายปัจจัย
ปีนี้หน้าฝนเริ่มเร็วกว่าปกติทำให้หลายโครงการต้องชะลอการก่อสร้างไป ขณะที่ไตรมาสนี้มีวันหยุดมากและไม่ใช่ฤดูไฮซีซันเหมือนไตรมาสแรก รวมถึงความไม่ชัดเจนในประเด็นการเมืองในประเทศ
อย่างไรก็ตาม ยังคาดว่ารายได้ปี 2554 จะเติบโตได้ถึง 10% เทียบจากสิ้นปีก่อนที่ทำได้ 3,325 ล้านบาท และกำไรสุทธิจะมากกว่าปีก่อนที่ทำได้ 953 ล้านบาท เนื่องจากความต้องการใช้สินค้ายังมีอยู่ต่อเนื่องโดยเฉพาะจากลูกค้าต่างจังหวัดเนื่องจากราคาสินค้าเกษตรปรับสูงขึ้น ซึ่งปัจจุบันมีสัดส่วนลูกค้าต่างจังหวัดถึง 80% และบริษัทยังรับรู้รายได้จากสายการผลิตที่ 9 เต็มปี ซึ่งจะช่วยเพิ่มรายได้ขึ้นประมาณ 400-500 ล้านบาท
นายสาธิต กล่าวว่า บริษัทตั้งเป้าว่า ภายใน 12 ปีจะเพิ่มสัดส่วนลูกค้าประเภทโครงการเป็น 10% จากปัจจุบันอยู่ที่ 5% โดยจะมาจากปริมาณการขายจากลูกค้าเดิมมากขึ้น และหาลูกค้าโครงการเพิ่มขึ้น เนื่องจากเป็นกลุ่มลูกค้าที่มีปริมาณซื้อสูง และมีความต้องการใช้สินค้าใหม่ แถมมีผลให้ในอนาคตลูกบ้านใช้สินค้าตามโครงการบ้านต่อเนื่อง
ปัจจุบัน บริษัทมีลูกค้าโครงการอสังหาริมทรัพย์ขนาดใหญ่ ตั้งแต่ บริษัท แลนด์ แอนด์ เฮ้าส์ (LH) บริษัท ควอลิตี้ เฮ้าส์ (QH) บริษัท ศุภาลัย (SPALI) บริษัท ปริญสิริ (PRIN) และบริษัท แสนสิริ (SIRI)